૧૯૪૦ના ઉનાળાના મધ્ય સુધીમાં ૨૫૦ પોલિશ કામદારોને રોજી આપવાની સાથે-સાથે, રાતપાળી શરૂ કરવાની નોબત આવી પડવાની હતી! ઝ્વિતાઉ ખાતે આવેલી હેર હાન્સ શિન્ડલરની ખેત-મશીનોની ફેક્ટરીમાં તો ગમે તેવા ભરપૂર કામના સમયે પણ માત્ર પચાસ કામદારો જ રહેતા હતા! જે પિતાને આપણે માફ કર્યા ન હોય, તેમનાથી હરીફાઈમાં આગળ નીકળી જવામાં કેવી મજા આવે! વર્ષ દરમ્યાન એવા દિવસો પણ આવતા હતા, જ્યારે ઇત્ઝાક સ્ટર્ન શિન્ડલરનો સંપર્ક સાધીને, ખાસ કિસ્સા તરીકે કોઈને કોઈ યહૂદી યુવકને નોકરી આપવાની દરખાસ્ત ઓસ્કર પાસે મૂકી દેતો. ક્યારેક લોડ્ઝની કોઈ અનાથ વ્યક્તિને, તો ક્યારેક યહૂદી મંડળના સ્ટોરના કોઈક કારકુનની પુત્રીને! આમને આમ, થોડા મહિનાઓમાં ઓસ્કાર દોઢસો યહૂદી કામદારોને રોજગારી આપી ચૂક્યો હતો, અને તેની ફેક્ટરી ધીમે-ધીમે યહૂદીઓ માટેના આશ્રયસ્થાન તરીકેની પ્રતિષ્ઠા મેળવી રહી હતી!